b'\n_START_ARTICLE_\nDagerotipija\n_START_PARAGRAPH_\nDagerotipija \xe2\x80\x93 vienas pirm\xc5\xb3j\xc5\xb3 fotografavimo, vaizdo fiksavimo poliruotoje, sidabru padengtoje plok\xc5\xa1tel\xc4\x97je b\xc5\xabdas. 1839 m. i\xc5\xa1rado dailininkas Lui Dageras (pranc. Louis Daguerre (Pranc\xc5\xabzija)._NEWLINE_Dagerotipija tur\xc4\x97jo didel\xc4\xaf pasisekim\xc4\x85 Europoje ir JAV. 1840 m. Niujorke atidaryta pirmoji fotoatelj\xc4\x97._NEWLINE_Jautr\xc5\xb3 dagerotipo pavir\xc5\xa1i\xc5\xb3 saugodavo laikydami dagerotipus \xc4\xafstiklintose d\xc4\x97\xc5\xbeut\xc4\x97se (futliaruose). Taip pat dagerotipai, \xc4\xafmontuoti \xc4\xafstiklintame futliare, sudar\xc4\x97 gilumo ir trima\xc4\x8dio vaizdo iliuzij\xc4\x85.\n_START_SECTION_\nLietuvoje\n_START_PARAGRAPH_\nApie dagerotipij\xc4\x85 su\xc5\xbeinota pra\xc4\x97jus m\xc4\x97nesiui po i\xc5\xa1radimo. 1839 m. vasario 14 d. apie tai paskelb\xc4\x97 laikra\xc5\xa1tis Kurier Wile\xc5\x84ski. Pirmieji dagerotipai Lietuvoje buvo padaryti t\xc5\xb3 pa\xc4\x8di\xc5\xb3 met\xc5\xb3 vasar\xc4\x85. Verki\xc5\xb3 dvaro savininko grafo Liudvigo Vitgen\xc5\xa1teino vaik\xc5\xb3 guvernantas, pranc\xc5\xabzas Marsiljakas, dagerotipavo rekonstruojamus dvaro r\xc5\xabmus._NEWLINE_Pirmieji \xc4\xaf Lietuv\xc4\x85 (Vilni\xc5\xb3) dagerotipininkai atvyko i\xc5\xa1 Vokietijos 1843 m. Pirmuoju kilm\xc4\x97s i\xc5\xa1 Lietuvos dagerotipininku laikomas vilnietis \xc5\xa0lioma Rozensonas, kuris amato mok\xc4\x97si Karaliau\xc4\x8diuje. 1845 m. \xc5\xa0. Rozensonas \xc4\xafk\xc5\xabr\xc4\x97 savo fotoatelj\xc4\x97. Kitaip nei JAV ar Vakar\xc5\xb3 Europoje, Lietuvoje dagerotipai nebuvo montuojami \xc4\xaf d\xc4\x97\xc5\xbeutes. Buvo \xc4\xafprasta juos kabinti ant sien\xc5\xb3 ar statyti ant stalo, tod\xc4\x97l Lietuvoje j\xc5\xb3 i\xc5\xa1liko labai ma\xc5\xbeai. D\xc4\x97l \xc5\xa1viesos, dr\xc4\x97gm\xc4\x97s ar dulki\xc5\xb3 dagerotipai greitai sunykdavo. \xc5\xbdinoma, kad daug dagerotip\xc5\xb3 buvo sunaikinta per 1863 m. sukilim\xc4\x85 bei po jo u\xc5\xbesit\xc4\x99susias represijas. Taip pat didel\xc4\x99 dal\xc4\xaf dagerotipinink\xc5\xb3 klient\xc5\xabros sudar\xc4\x97 rus\xc5\xb3 karininkai ir valdininkai, kurie apsistodavo laikinai._NEWLINE_Tuo metu Lietuvoje kaip Rusijos imperijos dalyje dagerotipai kainavo nuo 3 iki 10 rubli\xc5\xb3.'